VENDIM
Nr. 113, datë 14.5.2018

PËR LICENCIMIN E SHOQËRISË “OSOJA ENERGY” SHPK, 
NË AKTIVITETIN E PRODHIMIT TË ENERGJISË ELEKTRIKE NGA CENTRALI FOTOVOLTAIK SEMAN-1 SHEQ, MARINAS, FIER, ME FUQI TË INSTALUAR 2000 kw

Në mbështetje të neneve 16; 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”; 5, pika 1, germa “a”; 13 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e bordit të ERE-s nr. 109, datë 29.6.2016; të nenit 15 të “Rregullores për organizimin, funksionimin dhe procedurat e ERE-s”, miratuar me vendimin e bordit nr. 96, datë 17.6.2016, bordi i ERE-s, në mbledhjen e tij të datës 14.5.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut në lidhje me licencimin e shoqërisë “Osoja Energy” sh.a., për prodhimin e energjisë elektrike nga centrali fotovoltaik Seman-1, Sheq, Marinas, Fier, me fuqi të instaluar 2000 kw,
konstatoi se:
- Shoqëria “Osoja Energy” sh.p.k., me shkresën e datës 11.4.2018, protokolluar në ERE me nr. 310 prot., datë 11.4.2018, ka paraqitur kërkesën për t’u pajisur me licencë për prodhimin e energjisë elektrike nga centrali fotovoltaik Seman-1, Sheq, Marinas, Fier, me fuqi të instaluar 2000 kw.
- ERE, me vendimin me nr. 93, datë 20.4.2018, filloi procedurën për shqyrtimin e aplikimit të shoqërisë “Osoja Energy” sh.p.k., për licencim në aktivitetin e prodhimit të energjisë elektrike nga centrali fotovoltaik Seman-1, Sheq, Marinas, Fier, me kapacitet të instaluar 2000 kw.
- Në vijim të vendimit të sipërcituar, me shkresën nr. 55/20 prot., datë 20.4.2018, u bë njoftimi në median e shkruar dhe me mbarimin e afateve të publikimit rezulton se nuk ka ndonjë kërkesë apo objeksion nga të interesuarit.
- Gjithashtu, ERE, me shkresën nr. 310/1 prot., datë 26.4.2018, i ka kërkuar subjektit “Osoja Energy” sh.p.k., të plotësojë dokumentacionin e munguar në aplikim për sa i përket oponencës teknike të projektit të zbatimit dhe vërtetimeve nga gjykata dhe prokuroria për statusin penal.
- Me shkresën e datës 10.5.2018, subjekti ka paraqitur në ERE dokumentacionin e munguar.
- Dokumentacioni i depozituar në ERE nga shoqëria “Osoja Energy” sh.a., në bazë të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, rezulton si më poshtë:
- Formati i aplikimit (neni 9, pika 1, germat “a”, “b”, “c”) është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “e”, “f”, “g”) është plotësuar në mënyrë korrekte.
- Dokumentacioni financiar dhe fiskal (neni 9, pika 3, germat “a”, “b”, “c” dhe “d”) është plotësuar në mënyrë korrekte.
- Dokumentacioni teknik (neni 9, pikat 4.1.1, 4.1.2, 4.1.3, 4.1.4 dhe 4.1.5) është plotësuar në mënyrë korrekte.
Për gjithë sa më sipër, bordi i ERE-s 

VENDOSI:

1. Të licencojë shoqërinë “Osoja Energy” sh.p.k. në aktivitetin e prodhimit të energjisë elektrike nga centrali fotovoltaik Seman-1, Sheq, Marinas, Fier, me fuqi të instaluar 2000 kw, për një afat 20-vjeçar.
2. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

